Carme Manuel i Ramon Ferrer, membres de la comissió Maria Beneyto oferixen una xarrada sobre l’Escriptora de l’Any 2025
2025-07-24

Dimecres que ve 12 de març, Carme Manuel i Ramon Ferrer, membres de l’Acadèmia Valenciana de la Llengua (AVL) i components de la Comissió Maria Beneyto-Escriptora de l’Any 2025, estaran a Burjassot per a oferir una xarrada sobre l’escriptora valenciana, una de més relevants de les lletres contemporànies valencianes, l’any en què es compleix el centenari del seu naixement. La xarrada tindrà lloc a la Sala d’Audiovisuals de la Casa de Cultura, a les 18.00 h. Es tracta d’una activitat impulsada des de les Biblioteques Municipals, la regidoria de Promoció del Valencià i AVIVA, i la regidoria d’Igualtat i Feminisme.

En la trobada titulada Maria Beneyto: vida ferida de lletra , els acadèmics Carme Manuel i Ramon Ferrer explicaran “com la poètica de Beneyto vertebra, des de la interioritat de la seua biografia, una sèrie de temàtiques que van des dels aspectes més íntims i individuals a les experiències i sentiments més universals”. La naturalesa, la presència constant del passat (des de la infantesa, el drama de la guerra civil i els horrors de la postguerra fins als canvis radicals de la primera dècada del segon mil·lenni), les relacions personals, els dilemes en el si de la família, a més de la ciutat de València, són, entre altres, els espais en què es mou l’imaginari poètic i narratiu de Maria Beneyto, que serà abordat i analitzat durant la conferència.

Les persones que acudisquen a la xarrada de Carme Manuel i Ramón Ferrer podran completar la vesprada visitant l’exposició Maria Beneyto: vida ferida de lletra, que es pot visitar, fins al 13 de març, a la Biblioteca d’Adults. Una mostra itinerant que també ha arribat a Burjassot de la mà de l’AVL, en el marc de la programació amb què la institució celebra a Maria Beneyto com Escriptora de l’Any 2005.